Kalle Kauppi

**Kalle Kauppi** (10. maaliskuuta 1892 Heinolan maalaiskunta &ndash; 29. lokakuuta 1961 Helsinki) oli suomalainen professori sekä Edistyspuolueen kansanedustaja ja ministeri. Kauppi toimi Kauppakorkeakoulun rehtorina vuosina 1939–1945 ja 1957–1961. Hän oli myös korkeakoulun kauppaoikeuden professori.

## Perhe
Kaupin vanhemmat olivat maanviljelijä *Johan Kauppi* ja *Karolina Mansikkala*. Hänen ensimmäinen puolisonsa vuosina 1925−1936 oli *Alma Alila Sederström* ja toinen vuodesta 1945 *Rauha Penttala*.

## Kaupin ura
Kauppi valmistui ylioppilaaksi 1911 ja suoritti filosofian kandidaatin tutkinnon 1914 ja molempien oikeuksien kandidaatin tutkinnon 1919. Hän sai varatuomarin arvon 1921 ja suoritti vielä molempien oikeuksien lisensiaatin ja tohtorin tutkinnot 1927. Kauppi sai lisäksi kauppatieteiden kunniatohtorin arvon Helsingin kauppakorkeakoulusta vuonna 1961.

Kauppi toimi Viikkolehti Liikeapulaisen vt. päätoimittajana 1911–1912, Kauppalehden aputoimittajana 1915 ja asianajajana Lahdessa 1919–1922. Hän oli Helsingin kauppakorkeakoulun kauppaoikeuden vt. professori 1927–1929, kauppaoikeuden professori 1929–1961, rehtori 1939–1945 ja 1957–1961 sekä vararehtori 1952–1957. Tämän ohella Kauppi toimi myös Yhteiskunnallisen korkeakoulun yksityis- ja talousoikeuden vt. opettajana 1929–1930 ja 1932–1933, puolustusministeriön lainopillinen neuvonantajana ja toimistopäällikkönä 1939–1940 sekä päämajan lainopillinen neuvonantajana 1941–1943.

### Poliittinen toiminta
Politiikassa Kauppi oli Kansallisen Edistyspuolueen kansanedustajana Uudenmaan läänin vaalipiiristä 1943–1951. Hän tuli edustajaksi A. K. Cajanderin tilalle 25. tammikuuta 1943. Kauppi oli kauppa- ja teollisuusministerinä Kallion IV hallituksessa 1936–1937. Opetusministerinä hän toimi Linkomiehen, Hackzellin ja Urho Castrénin hallituksissa 1943–1944.

Kauppi oli myös presidentin valitsijamies vuosien 1931 ja 1943 presidentinvaaleissa ja kunnallispolitiikassa hän oli mukana Lahden ja Helsingin kaupunginvaltuuston jäsenenä.

## Julkaisuja
* *Liikeapulaisten oikeudellinen asema: esitelmä liikeapulaispäivän ohjelmaan*. Helsinki 1922
* *Kaupparekisteristä: Suomen oikeuden mukaan rekisterimerkintäin yksityisoikeudellisia vaikutuksia silmälläpitäen*, väitöskirja.  Kirja-oy. Tieto, Helsinki 1927
* *Näkökohtia rikollisuuskysymyksestämme*. Raittiusviikkotoimikunta, Helsinki 1929
* *Osakeyhtiön nimessä ennen rekisteröimistä päätetyistä oikeustoimista johtuva vastuu*. Kirja-oy. Tieto, Helsinki 1929
* *Alkoholikysymysten lainsäädännöllistä järjestelyä koskevia suunnitelmia Englannissa*. Alkoholikysymys 2/1933, Helsinki 1933
* *Suomen hallitusmuodosta: avajaispuhe Kauppakorkeakoulun lukuvuoden avajaisissa 12. 9. 1959*. Helsinki 1959

## Toimitustöitä
* R. A. Wrede : *Suomen oikeus- ja yhteiskuntajärjestys*; suomentaneet Hjalmar Kahanpää ja Kaarlo Kaira, kolmannen painoksen uusimisen ovat suorittaneet Aatos Alanen, Erik Castrén, Kyösti Haataja, A. R. Heikonen, Kaarlo Kaira, Kalle Kauppi, Ilmari Melander, Veli Merikoski, Arvo Sipilä ja Tauno Tirkkonen. Suomalaisen lakimiesyhdistyksen julkaisuja, B-sarja N:o 7.  WSOY 1949
* *Liikemiehen lakikirja*; toimittajat Kalle Kauppi, A. R. Heikonen ja Väinö Vihma. WSOY 1954
* *Suomen teollisoikeudellinen yhdistys r.y. 25-vuotisjuhlajulkaisu = Finska föreningen för industriellt rättsskydd r.f. 25-årsfestskrift*; toimituskunta Kalle Kauppi ym. Vammala 1956
* *Uusi tietosanakirja*; Veli Valpola päätoimittaja ; neuvottelukunta Kalle Kauppi ym. Tietosanakirja Oy, Helsinki 1960-1966

## Lähteet

## Aiheesta muualla
* 
*